Covid-19-statistieke: Byna 900 000 ingeëntDaar is groot kommer oor die stadige pas waarteen inentings gedoen word. (Foto: Twitter) Altesaam 1 645 551 mense in Suid-Afrika het nou reeds Covid-19 opgedoen nadat nog 4 576 in die laaste siklus van 24 uur positief getoets het. Dr. Zweli Mkhize, minister van gesondheid, het Vrydagaand in sy gebruiklike verklaring gesê nog 123 sterftes is intussen aangemeld. Dié nuwe sterftes is onderskeidelik in die Vrystaat (38), Gauteng (23), KwaZulu-Natal (6), Limpopo (16), Mpumalanga (6), Noord-Kaap (30) en die Wes-Kaap (4) aangemeld. Dit bring die land se dodetal op 56 293 te staan. Volgens Mkhize het 1 551 520 pasiënte in Suid-Afrika egter reeds van die koronavirus herstel, met ŉ herstelkoers van 93,8%. Die land het tans 46 738 aktiewe Covid-19-gevalle. Nog 39 802 toetse is intussen uitgevoer. Die land het nou reeds 11 535 429 toetse sedert die uitbreking van die virus gedoen. Die meeste van die toetse is in die privaatsektor uitgevoer. Inenting Tot dusver is 479 768 mense ingevolge die regering se Sisonke-program met een dosis van die Johnson & Johnson-entstof ingeënt. Soveel as 418 187 mense ouer as 60 het reeds in fase 2 van die program die Pfizer-entstof ontvang. Die totale syfer staan tans op 898 955.